Kommissionens forordning (EF) nr. 1447/2003
af 14. august 2003
om suspension af opkøb til interventionspris af skummetmælkspulver
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 806/2003(2), særlig artikel 10, og
ud fra følgende betragtninger:
(1) Ifølge artikel 7, stk. 2, i forordning (EF) nr. 1255/1999 kan Kommissionen suspendere opkøbene af skummetmælkspulver, så snart de mængder, der tilbydes til intervention i perioden fra 1. marts til 31. august hvert år, overstiger 109000 tons, og opkøbene kan i så fald finde sted ved løbende licitation efter licitationsbetingelser, som fastsættes nærmere.
(2) Eftersom betingelsen for at suspendere opkøbene til interventionspris er opfyldt, bør der træffes beslutning om at suspendere disse opkøb og give medlemsstaterne tilladelse til at gennemføre opkøb ved løbende licitation for den resterende interventionsperiode for fortsat at støtte markedet for skummetmælkspulver gennem fastsættelse af en maksimal opkøbspris under hensyn til den gældende interventionspris og de tilbud, der afgives ved hver licitation.
(3) Kommissionens forordning (EF) nr. 214/2001 af 12. januar 2001 om gennemførelsesbestemmelser til Rådets forordning (EF) nr. 1255/1999 for så vidt angår interventionsforanstaltninger på markedet for skummetmælkspulver(3), senest ændret ved forordning (EF) nr. 2239/2002(4), fastsætter de bestemmelser, der skal anvendes, hvis Kommissionen træffer beslutning om at gennemføre opkøb ved løbende licitation.
(4) Forvaltningskomitéen for Mælk og Mejeriprodukter har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
Opkøb til interventionspris af skummetmælkspulver, jf. artikel 7, stk. 1, i forordning (EF) nr. 1255/1999, suspenderes i hele EF.
Indtil den 31. august 2003 kan interventionsorganerne foretage opkøb af skummetmælkspulver, der opfylder betingelserne i artikel 7, stk. 1, i forordning (EF) nr. 1255/1999, ved løbende licitation efter bestemmelserne i artikel 13 til 20 i forordning (EF) nr. 214/2001.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. august 2003.